Jizzaxda Rossiya tibbiyot universitetining filiali tashkil etiladi

Jizzax shahrida N.I.Pirogov nomidagi Rossiya milliy ilmiy tekshirish tibbiyot universiteti federal davlat avtonom oliy ta’lim muassasasi filiali va N.I.Pirogov nomidagi Rossiya milliy ilmiy-tekshirish tibbiyot universiteti federal davlat avtonom oliy ta’lim muassasasi filiali klinikasi tashkil etiladi.
Bu bo‘yicha Vazirlar Mahkamasining “N.I.Pirogov nomidagi Rossiya milliy ilmiy-tekshirish tibbiyot universiteti federal davlat avtonom oliy ta’lim muassasasi filialini tashkil etish chora-tadbirlari to‘g‘risida”gi qarori loyihasi e’lon qilindi.
Filial va filial klinikasi faoliyatining asosiy yo‘nalishlari quyidagilardan iborat:
Filial tibbiyot kadrlariga bo‘lgan ehtiyojni hisobga olgan holda o‘qitishning Sog‘liqni saqlash vazirligi bilan kelishilgan asosiy bakalavriat yo‘nalishlari (magistratura va klinik ordinatura (rezidentura) mutaxassisliklari) bo‘yicha barcha darajalardagi mutaxassislarni, shu jumladan, oliy malakali ilmiy va ilmiy-pedagog kadrlarni tayyorlash, qayta tayyorlash va ularning malakasini oshirishni amalga oshiradi.
Filialda o‘qitish rus tilida, Rossiya Federatsiyasining federal ta’lim standartlariga muvofiq O‘zbekiston Respublikasi Sog‘liqni saqlash vazirligi bilan kelishilgan holda bosh muassasa tomonidan tasdiqlangan o‘quv rejalari va dasturlarga muvofiq to‘lov-kontrakt asosida amalga oshiriladi.
Filialning ta’lim faoliyati 2022/2023-o‘quv yilidan boshlanib, bitiruvchilariga O‘zbekiston Respublikasida oliy ma’lumot to‘g‘risidagi hujjat sifatida tan olinadigan universitet diplomi beriladi.